Kegyelem nektek és békesség Istentől a mi Atyánktól és az Úr Jézus Krisztustól! Ámen

Jn 12, 20-33  
*20Néhány görög is volt azok között, akik felmentek az ünnepre, hogy imádják az Istent. 21Ezek odamentek Fülöphöz, aki a galileai Bétsaidából való volt, és ezzel a kéréssel fordultak hozzá: Uram, Jézust szeretnénk látni. 22Fülöp elment, és szólt Andrásnak, András és Fülöp elment, és szólt Jézusnak. 23Jézus így válaszolt nekik: Eljött az óra, hogy megdicsőíttessék az Emberfia. 24Bizony, bizony, mondom nektek: ha a földbe vetett búzaszem nem hal meg, egymaga marad; de ha meghal, sokszoros termést hoz. 25Aki szereti az életét, elveszti; aki pedig gyűlöli az életét e világon, örök életre őrzi meg azt. 26Ha valaki nekem szolgál, engem kövessen; és ahol én vagyok, ott lesz az én szolgám is; és ha valaki nekem szolgál, azt megbecsüli az Atya. 27Most megrendült az én lelkem. Kérjem azt: Atyám, ments meg ettől az órától engem? De hiszen éppen ezért az óráért jöttem! 28Atyám, dicsőítsd meg a te nevedet! Erre hang hallatszott az égből: Már megdicsőítettem, és ismét megdicsőítem. 29A sokaság pedig, amely ott állt, és hallotta, azt mondta, hogy mennydörgés volt; mások azonban így szóltak: Angyal beszélt vele. 30Jézus megszólalt: Nem énértem hallatszott ez a hang, hanem tiértetek. 31Most megy végbe az ítélet e világ felett, most vettetik ki e világ fejedelme. 32Én pedig, ha felemeltetem a földről, magamhoz vonzok mindeneket. 33Ezt azért mondta, hogy jelezze, milyen halállal fog meghalni.*

Az Ige tavaszában élő Gyülekezet!

„*Eljött az óra”!* Ahogyan Jézus mondja mai alapigénkben! Idő van! Ideje mozdulni!  
Két értelmű ez a megszólítás, hiszen jelezheti egy részről, hogy valaminek a kezdete van és jelezheti azt is, hogy valami épp lezárul. Nem csak mai igénkre, hanem mai vasárnapunkra is igaz ez.   
Vízkereszt ünnepe utáni utolsó vasárnap van ma, így egy részről ezzel a héttel lezárul a Karácsonyi ünnepkör, másik részről egy új időszakra vezet: a Böjtelő időszakára.

Mai igeszakaszunk egy egyszerű helyzettel kezdődik: Jézust idegenek keresik. Más népből, más országból érkezők. A tanítványokat, vagy legalábbis Fülöpöt, pedig úgy tűnik, mintha váratlanul érné ez. Velük, vele ellentétben Jézus azonban, mintha nem tulajdonítana ennek a mozzanatnak, fejleménynek különösebb figyelmet. Mikor odaérnek hozzá, nem bemutatkozik, nem egy áldással, vagy imádsággal kezd, sőt még csak azt sem várja meg, hogy bújukat-bajukat elmondhassák neki a Hozzá érkezők. De szó nélkül, ige nélkül azonban nem hagyja sem a már jelen levőket, sem a most érkezőket. Csak éppen olyan szót, olyan isteni üzenetet, evangéliumot mond, hirdet nekik, amire valóban igaz, hogy nem csak a zsidóknak, nem csak a görögöknek, nem csak akkor, nem csak ma, nem csak a régóta vele járóknak és nem csak a most csatlakozónak hordoz tartalmat, örömöt, hanem tényleg mindenkihez és mindenkiért szól a teremtett világban.  
Így olvassuk: „*23Jézus így válaszolt nekik: Eljött az óra, hogy megdicsőíttessék az Emberfia.”*.

*„Eljött az óra!”*. Talán a virágvasárnapi bevonulás után már ezek az említett görögök is érezték ennek a szorítását és hívását és ezért siettek Jézushoz. Nem akarták elszalasztani.   
Számunkra, ma is vannak fontos és emlékezetes órák. Születésünk pillanatában ott van az úgy nevezet aranyóra, amit a szülők az újszülöttel tölthetnek, és amiről számtalan kutatás kimutatta, hogy mennyire fontos lelkileg és biológiailag is. Aztán ott van egy-egy óra az iskolából, amit megőrzünk, mert úgy érezzük, hogy valami értékeset tanultunk. Vagy egy kis szójátékkal az Ora et laobra! – azaz az imádság és munka / szolgálat időszaka. Vagy ahogy mondjuk, mikor ütött az utolsó óránk. És a földiektől kicsit elrugaszkodva a megtérésünk órája, vagy épp másik szófordulatunkat idézve, mikor eljön az igazság órája.   
Fontos órák, amiket megélhetünk, amiknek igazi jelentősége és tartalma van számunkra.   
Alapigénkben Jézus is figyelmezteti az Őt hallgatókat: „eljött”, most indul, egy igazán fontos pillanat előtt állsz! És el is mondja, hogy mi fog következni. Két oldalról közelít Jézus. Először is elmondja, hogy igen meg kell történnie, a búzaszemnek a földbe kell esnie és meg kell halnia. Az Isten üdvtervének teljessé kell lennie. De máshogy nem lehet! Jézus elmondja, hogy az örök élet az Isten dicsőségében Rá és az Őt követőkre vár. Nem hagyja őket kétségek között az üdvösség kérdésében.   
Aztán elmondja persze a másik, az emberi oldalról is, hogy még érthetőbb legyen minden ott állónak és Őt hallgatónak: „*27Most megrendült az én lelkem. Kérjem azt: Atyám, ments meg ettől az órától engem? De hiszen éppen ezért az óráért jöttem! 28Atyám, dicsőítsd meg a te nevedet!”*. Jézus maga, mint ember megrendül. Ahogy a mi szívünk is megremeg a gyászra, vagy konkrétan a halálra gondolva. De aztán oda helyezi az emberek elé a kérdést, „ti miben hisztek, miben reménykedtek?” „Mit kértek az Úrtól?”. Hosszú életet, vagy gazdagságot, a világ elismerését? Ha így van, akkor rossz helyen keresitek Jézusnál!   
Ahogy kimondja itt a tömegnek - Ő nem ezért jött, nem ez az Isten üdvözítő akarata az embernek! És megvallja azt a kérést, aminek uralnia kellene akkor és ma is minden szívet: „*28Atyám, dicsőítsd meg a te nevedet!”.* Uram, hadd lássam és hadd éljek a Te dicsőségedben! Az igazi békességben, az igazi kegyelemben, az igazi szeretetben. Legyen valóságommá, hitvallásommá, életemmé az Isten ígérete, az Ő igéje!  
Ha ez a kérés élővé, őszintévé válik benned, akkor hiába a megrendülő, sokszor elgyengülő emberi szív, hallani fogod az Úr igazi hangját, el tudod fogadni majd az Ő igéjét, ismerni fogod a Krisztust.

Igen, mi is halljuk az Úr hangját, de fel is ismerjük? Minden istentiszteletünkön elhangzik a dicsőség-mondás, minden alkalommal hívom a gyülekezetet, hogy magasztaljuk a Szentháromság egy igaz Istent, de csak a szánk nyílik ki ezekre válaszul, vagy valóban a szívünk is és felismerjük az Úr hangját, az Ő dicsőségét?

Alapigénkben szintén hallja a sokaság Istent, de a reakciók már igencsak megoszlóak: „*Erre hang hallatszott az égből: Már megdicsőítettem, és ismét megdicsőítem. 29A sokaság pedig, amely ott állt, és hallotta, azt mondta, hogy mennydörgés volt; mások azonban így szóltak: Angyal beszélt vele.”*.   
Akár csak az ige, vagy akár a prédikáció a mai világban. Mennydörgés, vagy lágy angyali énekszó? Kemény ige, vagy oldalba bökő igehirdetés, ami után viccesen odalépek az Úrhoz, vagy a lelkészhez és azt mondom: jó-jó, bűnös az ember, de azért mostmár rakjuk el az ostort és valami szépről beszélgessünk inkább? Vagy kegyelmes, lelket simogató üzenet, olyan békés, de kissé egyszerűnek tűnő prédikáció, amire aztán azt mondom ez kissé túl kegyes nekem? Mennydörgés, vagy angyali szó? Te mit hallasz ki Isten üzenetéből?   
Szeretjük bizony megválogatni, megmondani, hogy most épp mit akarunk hallani. Mint valami zenei kívánság műsor. Betelefonálunk az Úrnak és bemondjuk a kívánságot: valami romantikusat, valami pörgőset, valami komolyat, amit épp a kedvem diktál.  
Emberibb lenne így alakítgatva az üdvtörténet. De akkor kereszt nélküli is lenne és így üdvösség nélküli is ez a történet. Jézus pedig tudja ezt, éppen ezért mondja:  
„*30Jézus megszólalt: Nem énértem hallatszott ez a hang, hanem tiértetek.”*.  
Az a hang, az az ige, ami sokszor nekünk nem tetszik, mert szíven talál és nem hagy nyugodni, mert nem tudom félvállról venni, mert azt mondja „eljött az óra”, az bizony nem Istenért hallható, nem öncélú, hanem érted meghallható még ma is a világban. Azért, hogy ne elvessz, hanem örök életed lehessen. Azért, hogy benned is eljöjjön végre a tavasz és az ige sokszor termést hozzon általad is.

Eljött az óra…, hogy végre ne azt latolgassuk, hogy mennydörgés, vagy angyali hang-e az Isten igéje, ítélet, vagy megfejtésre váró titkos kód, hogy én el tudom-e fogadni, úgy ahogyan olvasom, ahogyan hangzik, hanem észre vegyük, hogy értünk végbe menő akarat. Üdvakarat Krisztus által. Lehet ódzkodni tőle elsőre, mint gyermekként a fogorvostól, de ez az, ami szükséges. A gyermek még nem látja be, hogy ha csak távol tartom magam a fogorvostól, azzal csak rontok a helyzeten, mert a lyuk egyre nagyobb lesz, a fájdalom egyre rosszabb lesz. Ha az Úr igéjétől, az Ő akaratától tartom magam távol, akkor is ugyanez fog történni, a lelki lyuk, fájdalom, csak egyre nőni fog, próbálkozzak akármilyen emberi, földi praktikával. Krisztusban azonban megérthetővé válik a hang, megismerhetővé az üzenet. örömhír lesz a dicsőség igéje, a kereszt is tündökölni fog.  
 Bár úgy tűnik, hogy a hóesés, a téli idő még csak most ért ide a héten, de az ige arra hív, hogy végre tavaszodjunk ki. Halljunk meg annak, ami az Isten akaratán kívül van és hozzunk mi is igazi, sokszoros termést a Megváltó Úr dicsőségében! Menjünk mi is közel, mint a görögök, és halljuk meg velük együtt Krisztus hívó, intő és dicsőítő üzenetét: „Eljött az óra!”. Ámen